मैं खुद को दीवार नहीं समझता : द्रविड़  
अपनी ठोस बल्लेबाजी के लिए दीवार के नाम से मशहूर बल्लेबाज राहुल द्रविड़ ने कहा कि वह इस ठप्पे से अलग हैं, जो सालों से उनके साथ जुड़ा हुआ है।
अपनी ठोस बल्लेबाजी के लिए दीवार के नाम से मशहूर सीनियर बल्लेबाज राहुल द्रविड़ ने कहा कि वह इस ठप्पे से अलग हैं जो सालों से उनके साथ जुड़ा हुआ है। अंतरराष्ट्रीय क्रिकेट में 15 वर्ष से भी अधिक समय बिताने वाले इस 38 वर्षीय बल्लेबाज ने कहा, मैं इससे अलग हूं। मैंने कभी इसके बारे में नहीं सोचा। मैं खुद के दीवार होने के बारे में नहीं सोचता।  भारतीय टेस्ट टीम के नियमित खिलाड़ी द्रविड़ ने कहा कि प्रतिभावान युवाओं के आने से टीम में प्रतिस्पर्धा कई गुना बढ़ गई है। द्रविड़ ने विजडन क्रिकेटर के नवीनतम संस्करण में कहा, युवा भारतीय बल्लेबाजों की अच्छी पौध सामने आ रही है, जिन्होंने एकदिवसीय क्रिकेट में अच्छा प्रदर्शन किया है, लेकिन उन्हें अभी टेस्ट क्रिकेट में खुद को साबित करना है।  उन्होंने कहा, टीम में जगह के लिए अच्छी प्रतिस्पर्धा है। हमारे पास दो या तीन सीनियर खिलाड़ी हैं, जो संभवत: हमेशा टीम में नहीं रहेंगे। इसलिए यह कई खिलाड़ियों के लिए अहम समय है, जो टीम में अपनी जगह पक्की करने में जुटे हैं।  कुछ पूर्व खिलाड़ियों के मुताबिक ट्वेंटी-20 के कारण टेस्ट क्रिकेट अपने अस्तित्व के लिए लड़ रहा है, लेकिन द्रविड़ ने कहा कि स्थिति इतनी खराब भी नहीं है, जितनी बताई जा रही है।